7kg Kabeljou op Huisbesoek gevang | Gansbaai Explore
7kg Kabeljou op Huisbesoek gevang
Ds Dirk van Dyk met sy 7kg kabeljou wat tydens (op) Huisbesoek gevang is
Vele is al oor ds Dirk van Dyk se "Huisbesoek" gepraat. Hierdie keer het hy bewys dat huisbesoek lonend kan wees. "Weet julle dalk waar is ds van Dyk vandag?", dan kom die eerlike antwoord: "Hy is op huisbesoek!" Maar dit is huisbesoek van 'n ander aard - dit is sy 3 meter roeiboot (sonder 'n enjin) met die naam "Huisbesoek" waarna verwys word!
Dirk is 'n man wat beslis nie sy werklike huisbesoek en/of werk in die NG-gemeente afskeep nie, maar wanneer hy 'n kansie kry, is dit "Huisbesoek", sy Land Rover en die see. So was dit weer so kort voor Kersfees wat Dirk en sy seun, Ferdie op "Huisbesoek" in Boetiesbaai was.
"Dit was laag-laag water en ons moes Huisbesoek sowat 200m ver dra om in die see te kon kom," vertel Dirk. Goeie vangstes (wettiglik!) was aan die orde van die dag: 9 kabeljoue en 'n geelbek. Mens is net nie seker of daar vir al die vis én die twee manne genoeg plek op "Huisbesoek" was nie. Die twee manne het sardyn as aas gebruik en is nie bietjie trots op hulself nie.
So teen 18:00 het Dirk se groot oomblik aangebreek: 'n allemintige 7kg kabeljou. "Die kabeljou het ons letterlik rondgesleep voordat hy in Huisbesoek beland het," vertel Dirk. "Wie is dit wat sê kabeloue kan nie in laagwater gevang word nie en wie is dit wat sê dat huisbesoek nie ook lonend kan wees nie?!"